b'\n_START_ARTICLE_\nKepa\n_START_SECTION_\nPeriaatteet\n_START_PARAGRAPH_\nKepan toiminta-ajatuksena oli koota ja innostaa suomalaista kansalaisyhteiskuntaa toimimaan rohkeasti oikeudenmukaisen maailman puolesta. Kepa pyrki luomaan maailmaa, jossa sen toiminnan perusarvot ovat toteutuneet. Arvoihin kuuluivat rauha, ihmisoikeudet, kest\xc3\xa4v\xc3\xa4 kehitys, demokratia, tasa-arvo ja yhteisvastuu.\n_START_SECTION_\nHistoria\n_START_PARAGRAPH_\nNimen "Kepa" keksi Marja-Liisa Swantz vuonna 1983. Kepan perustamiskokous oli 4. maaliskuuta 1985 Helsingin Vanhalla ylioppilastalolla. Siihen osallistuivat 56 j\xc3\xa4rjest\xc3\xb6n edustajat. Kepan syntyyn vaikuttivat monet seikat. Kehitysyhteisty\xc3\xb6 oli 1980-luvun alussa l\xc3\xb6yt\xc3\xa4nyt paikkansa suomalaisessa politiikassa, ja kansalaisj\xc3\xa4rjest\xc3\xb6jen kehitysyhteisty\xc3\xb6 oli yleistynyt. Prosenttiliikkeen ja kehitysmaa-aktiivien joukossa oli tiivistynyt idea kansalaisj\xc3\xa4rjest\xc3\xb6jen palvelukeskuksesta. Kepa aloitti valtion ja j\xc3\xa4rjest\xc3\xb6jen uudenlaisen yhteisty\xc3\xb6n kehitysyhteisty\xc3\xb6n saralla._NEWLINE_Kepa k\xc3\xa4ynnisti kehitysjoukkotoiminnan, jonka puitteissa eri alojen osaajia l\xc3\xa4hetettiin t\xc3\xb6ihin kehitysmaihin. Kehitysjoukkolaiset olivat muun muassa terveydenhuollon, tekniikan ja opetusalan ammattilaisia, joiden ty\xc3\xb6nkuvaan kuului kohdemaan kollegoiden opettaminen vastaaviin teht\xc3\xa4viin. Kepa vastasi kehitysjoukkotoimintaan liittyvist\xc3\xa4 maavalinnoista, rekrytoinnista ja perehdytt\xc3\xa4misest\xc3\xa4. Ensimm\xc3\xa4iseksi kehitysjoukkomaaksi valittiin Sambia, johon ensimm\xc3\xa4iset ty\xc3\xb6ntekij\xc3\xa4t l\xc3\xa4hetettiin vuonna 1987. Vuonna 1989 toiminta laajeni Nicaraguaan ja vuonna 1990 Mosambikiin. Laajimmillaan kehitysjoukkotoiminta oli 1990-luvun alkuvuosina. Vuosina 1987\xe2\x80\x931995 yhteens\xc3\xa4 220 suomalaisia kehitysjoukkolaista ty\xc3\xb6skenteli Sambian, Nicaraguan ja Mosambikin valtion laitoksissa ja j\xc3\xa4rjest\xc3\xb6iss\xc3\xa4._NEWLINE_Suomessa Kepa piti kehitysjoukkotoiminnan varoin yll\xc3\xa4 pient\xc3\xa4 kirjastoa ja julkaisi Kumppani-lehte\xc3\xa4. Vuonna 1986 j\xc3\xa4rjest\xc3\xb6jen yhteistoimintaa edist\xc3\xa4neet Mahdollisuuksien torit saivat alkunsa Vaasassa ja laajenivat nopeasti muualle maahan. Kepa koordinoi my\xc3\xb6s erillisrahoituksella j\xc3\xa4rjest\xc3\xb6jen yhteisty\xc3\xb6kampanjoita kotimaassa. Tukea saivat muun muassa uusi prosenttiliike kehitysyhteisty\xc3\xb6n puolesta m\xc3\xa4\xc3\xa4r\xc3\xa4rahaleikkauksia vastaan, Latinalainen Amerikka 500 vuotta ja rasismin vastainen kampanja "All Different \xe2\x80\x93 All Equal"._NEWLINE_Vuosina 1985\xe2\x80\x931995 Kepan toiminta painottui kehitysjoukkotoimintaan, johon ulkoasiainministeri\xc3\xb6n rahoitus oli tarkoitettu. Toiminnan arviointi vuosina 1994\xe2\x80\x931995 toi ratkaisevan muutoksen j\xc3\xa4rjest\xc3\xb6n toimintaan. L\xc3\xa4hdettiin rakentamaan uutta "kehitysohjelmaa, joka kattaisi kaiken Kepan toiminnan". Etel\xc3\xa4ss\xc3\xa4 toteutettavat kentt\xc3\xa4ohjelmat, j\xc3\xa4senj\xc3\xa4rjest\xc3\xb6jen tukitoimet sek\xc3\xa4 Suomen kehityspolitiikka, tiedotus ja kampanjat hahmotettiin yhdeksi kokonaisuudeksi._NEWLINE_Kepa koordinoi 1990-luvun lopulla Suomessa kansainv\xc3\xa4list\xc3\xa4 Jubilee 2000 -kampanjaa, osallistui MAI-sopimuksen kaatamiseen ja Nigeria-toimintaan Shell-boikotteineen sek\xc3\xa4 j\xc3\xa4rjesti laajan kehityspoliittisen kampanjan Suomen EU-puheenjohtajuuden alla. Kepa on my\xc3\xb6s ajanut vaatimusta Suomen kehitysyhteisty\xc3\xb6m\xc3\xa4\xc3\xa4r\xc3\xa4rahojen nostamiseksi YK:n suosittelemaan 0,7\xc2\xa0% BKTL-osuuteen._NEWLINE_Kehitysohjelman keski\xc3\xb6ss\xc3\xa4 oli Suomen ja kehitysmaiden kansalaisyhteiskuntien v\xc3\xa4lisen vuorovaikutuksen edist\xc3\xa4minen. Aiempi kehitysjoukko-ohjelma ajettiin alas muutamassa vuodessa, ja Sambian, Mosambikin ja Nicaraguan kentt\xc3\xa4toimistot ryhtyiv\xc3\xa4t hakemaan kumppanij\xc3\xa4rjest\xc3\xb6jens\xc3\xa4 kanssa uusia toimintamuotoja. Vuonna 2008 Kepa perusti uuden Mekongin-toimiston Thaimaahan Bangkokiin. Sambian-toimisto suljettiin vuoden 2008 lopussa resurssipulan vuoksi. Suomessa vahvistettiin Kepan kampanjatoimintaa, j\xc3\xa4rjest\xc3\xb6koulutusta ja tiedotusta. _NEWLINE_Suomen hallitus p\xc3\xa4\xc3\xa4tti vuonna 2015 leikata kehitysyhteisty\xc3\xb6st\xc3\xa4. Leikkausten vuoksi my\xc3\xb6s Kepassa k\xc3\xa4ytiin YT-neuvottelut. Neuvotteluissa p\xc3\xa4\xc3\xa4tettiin v\xc3\xa4hent\xc3\xa4\xc3\xa4 Kepan Helsingin toiminnoista ja l\xc3\xa4hetettyjen ty\xc3\xb6tekij\xc3\xb6iden pesteist\xc3\xa4 yhteens\xc3\xa4 22 henkil\xc3\xb6ty\xc3\xb6vuotta. Leikkausten takia Kepan ty\xc3\xb6 Nicaraguassa ja Mekongilla p\xc3\xa4\xc3\xa4ttyi, ja Tansaniassa sek\xc3\xa4 Mosambikissa ty\xc3\xb6t\xc3\xa4 jatkettiin pienemmin resurssein. Leikkausten takia Kepa v\xc3\xa4hensi muun muassa koulutustoimintaansa ja kampanjointia. Lis\xc3\xa4ksi Etel\xc3\xa4n vapaaehtoisohjelma Etvo ja Kansalaisvaikuttajan koulutusohjelma p\xc3\xa4\xc3\xa4ttyiv\xc3\xa4t.\n_START_SECTION_\nYhdistyminen Kehys ry:n kanssa\n_START_PARAGRAPH_\nKepa ja EU-tason kehityspolitiikkaan keskittynyt kattoj\xc3\xa4rjest\xc3\xb6 Kehys ry p\xc3\xa4\xc3\xa4ttiv\xc3\xa4t loppuvuodesta 2017, ett\xc3\xa4 j\xc3\xa4rjest\xc3\xb6t yhdistyv\xc3\xa4t uudeksi kattoj\xc3\xa4rjest\xc3\xb6ksi. Uusi j\xc3\xa4rjest\xc3\xb6 aloitti toimintansa kes\xc3\xa4kuussa 2018.\n_START_SECTION_\nKepan j\xc3\xa4senj\xc3\xa4rjest\xc3\xb6t\n_START_PARAGRAPH_\nKepalla oli yli 300 j\xc3\xa4senj\xc3\xa4rjest\xc3\xb6\xc3\xa4. Joukkoon kuuluu sek\xc3\xa4 isoja ammattilaisorganisaatioita ett\xc3\xa4 pieni\xc3\xa4, muutaman vapaaehtoisen aktiivin py\xc3\xb6ritt\xc3\xa4mi\xc3\xa4 yhdistyksi\xc3\xa4. Mukana on muun muassa ammattiliittoja, ymp\xc3\xa4rist\xc3\xb6j\xc3\xa4rjest\xc3\xb6j\xc3\xa4, kehitysmaayhdistyksi\xc3\xa4, monikulttuurisuusj\xc3\xa4rjest\xc3\xb6j\xc3\xa4, nuoriso- ja opiskelijaj\xc3\xa4rjest\xc3\xb6j\xc3\xa4, maahanmuuttajaj\xc3\xa4rjest\xc3\xb6j\xc3\xa4, oppilaitoksia ja kouluja sek\xc3\xa4 yst\xc3\xa4vyysseuroja.\n_START_SECTION_\nToiminta\n_START_PARAGRAPH_\nKepa oli j\xc3\xa4rjest\xc3\xb6jen yhteisty\xc3\xb6-, vaikuttamis- ja palveluj\xc3\xa4rjest\xc3\xb6 ja kehityspolitiikan j\xc3\xa4rjest\xc3\xb6asiantuntija. Sen toiminnan tavoitteena oli vaikuttaa k\xc3\xb6yhyytt\xc3\xa4 synnytt\xc3\xa4viin ja yll\xc3\xa4pit\xc3\xa4viin rakenteisiin kuten ep\xc3\xa4oikeudenmukaiseen kauppapolitiikkaan. Kepa neuvoi ja koulutti j\xc3\xa4rjest\xc3\xb6j\xc3\xa4 Suomessa ja niiden paikallisia yhteisty\xc3\xb6kumppaneita maatoimistoissaan._NEWLINE_Ty\xc3\xb6ntekij\xc3\xb6it\xc3\xa4 Kepalla oli Suomen lis\xc3\xa4ksi kahdessa maassa. Kumppanij\xc3\xa4rjest\xc3\xb6j\xc3\xa4 Kepalla oli n\xc3\xa4iss\xc3\xa4 maissa kymmenkunta. Kumppanuuksilla pyrittiin vahvistamaan paikallisen kansalaisyhteiskunnan vaikutusmahdollisuuksia maansa politiikassa. _NEWLINE_Kepaa rahoitettiin ulkoministeri\xc3\xb6n kehitysyhteisty\xc3\xb6m\xc3\xa4\xc3\xa4r\xc3\xa4rahoilla. Kepa hankki varoja jonkin verran my\xc3\xb6s itse. Vuonna 2018 Kepan budjetti oli noin 4,5 miljoonaa euroa.\n_START_SECTION_\nKepan toimistot ulkomailla\n_START_PARAGRAPH_\nKepalla oli maatoimistot Mosambikissa ja Tansaniassa. Toiminnan seuraajalla Fingolla on toimisto vain Suomessa.\n_START_SECTION_\nTapahtumat\n_START_PARAGRAPH_\nKepa oli Maailma kyl\xc3\xa4ss\xc3\xa4 -festivaalin p\xc3\xa4\xc3\xa4j\xc3\xa4rjest\xc3\xa4j\xc3\xa4. Ilmaisfestivaali on Suomen suurin monikulttuurisuustapahtuma. Se j\xc3\xa4rjestettiin ensimm\xc3\xa4isen kerran vuonna 1995. Aiemmin tapahtuma j\xc3\xa4rjestettiin joka toinen vuosi, vuodesta 2005 l\xc3\xa4htien se on j\xc3\xa4rjestetty joka vuosi. Festivaalin ohjelmaan kuuluu musiikkia sek\xc3\xa4 tanssia, teatteria, kirjallisuutta ja ruokaa eri puolilta maailmaa. Lis\xc3\xa4ksi festivaaleilla on asiapitoista ohjelmaa ja n\xc3\xa4yttelyit\xc3\xa4 monikulttuurisuuteen, globalisaatioon ja kehitysyhteisty\xc3\xb6h\xc3\xb6n liittyen. Festivaalin j\xc3\xa4rjest\xc3\xa4miseen osallistuu vuosittain suuri joukko vapaaehtoisia._NEWLINE_Kepa my\xc3\xb6s koordinoi ymp\xc3\xa4ri Suomea j\xc3\xa4rjestett\xc3\xa4vi\xc3\xa4 Mahdollisuuksien toreja. Ne ovat ilmaisia yleis\xc3\xb6tapahtumia, joiden tavoitteena on her\xc3\xa4tt\xc3\xa4\xc3\xa4 suomalaisten kiinnostus maailmanlaajuiseen yhteisvastuuseen. J\xc3\xa4rjest\xc3\xb6t ja muut toimijat tuovat tapahtumassa esille k\xc3\xb6yhyyden ja ep\xc3\xa4tasa-arvon syit\xc3\xa4 ja kertovat ihmisille toimintamahdollisuuksista. Toreja j\xc3\xa4rjestet\xc3\xa4\xc3\xa4n l\xc3\xa4hes 20 paikkakunnalla ymp\xc3\xa4ri Suomen.'